钦定古今图书集成/明伦汇编/官常典/第736卷 > 魏冕 谢昇 甘霖 连楹 林英 丁志方
## 钦定古今图书集成/明伦汇编/官常典/第736卷 > 魏冕 谢昇 甘霖 连楹 林英 丁志方

按《明外史》本传：“冕，永丰人。建文时御史。燕兵至金川
门，都督徐增寿徘徊殿廷，有迎纳意，冕率诸御史殴
之几死。帝仓皇辍朝，冕及邹瑾大呼，请速加诛。明日
宫中火起，或劝冕归附，冕厉声叱之，遂自杀。陈瑛请
追罪，诏族其家。诸城谢昇，怀宁甘霖，襄垣连楹、古田
林英，聊城丁志方皆御史。昇被逮不屈被诛，霖从容”
就戮，子孙相戒不复仕。楹当金川门开时，叩马欲犯。
成祖，被杀，植立不仆。英募兵广德，知事不可为，再拜
自经。妻宋下狱，亦自经死。志方兵入，被执死。福王时，
谥冕“毅直”，昇“贞勤”，霖、志方、贞定。楹刚烈，英毅节，以楹
死尢烈，独赠詹事，馀皆太仆卿。